DA Den Europæiske Unions Tidende CE 84/404

(2004/C 84 E/0470)

SKRIFTLIG FORESPØRGSEL E-0456/04

af Ioannis Marínos (PPE-DE) til Kommissionen

(23. februar 2004)

Om: Forøgelse af antallet af klager fra forbrugere i Grækenland

Ifølge en pressemeddelelse (14. januar 2004) fra Centret for Forbrugerbeskyttelse (KE.P.KA.), der har sæde i Thessaloniki og er medlem af kontoret for de europæiske forbrugerorganisationer (BEUC) og »Consumers' International« er antallet af klager modtaget fra tusindvis af græske forbrugere i løbet af 2003 steget med 40 %. I 2002 havde centrets kontorer modtaget 10 000 klager, og i 2003 indkom der 14 000. De fleste klager falder inden for kategorierne prisstigninger (15,60 %), kreditkort og lån (15,05 %) og defekte produkter (10,46 %). Det er værd at bemærke, at procentdelen af klager i kategorien »kreditkort og lån« i 2003 var to en halv gange så høj som i 2002 (en stigning fra 6,68 % til 15,05 %), og i katagorien »uegnede fødevarer« fordobledes procentandelen næsten (fra 4,33 % til 7,5 %), mens det også er betegnende, at antallet af klager og beskyldninger vedrørende de græske »offentlige tjenester af almen interesse« mere end fordobledes (fra 2,06 % i 2002 til 4,68 % i 2003).

Finder Kommissionen fællesskabslovgivningen om beskyttelse af forbrugerne imod sådanne fænomener tilstrækkelig? Kan Kommissionen oplyse, om samtlige relevante bestemmelser i fællesskabsretten er blevet omsat i den græske nationale lovgivning, og hvorvidt de overholdes?

Svar afgivet på Kommissionens vegne af David Byrne

(31. marts 2004)

Fællesskabslovgivningen omfatter en række bestemmelser, der skal sikre et højt beskyttelsesniveau for forbrugerne i hele det indre marked. Inden for et tidsrum på mere end tyve år er der blevet udarbejdet en omfattende lovramme både for fødevarer og andre forbrugsprodukter. Inden for de områder, som det ærede medlem har omtalt, findes der lovgivning om angivelse af priser (direktiv 98/6/EF) (1), om forbrugerkredit (direktiv 87/102/EØF (2) med senere ændringer), om produktansvar (direktiv 85/374/EØF (3) med senere ændringer) samt adskillige direktiver om fødevaresikkerhed. Denne lovgivning omfatter også bestemmelser om forbrugerbeskyttelse. Offentlige tjenester af almen interesse reguleres af lovgivning, der specifikt vedrører den enkelte sektor, såsom direktiverne om post, el, gas og telekommunikation, mens direktivet om offentlige tjenester 93/38/EØF (4), med senere ændringer, dækker vigtige offentlige tjenester.

Endvidere har Kommissionen foreslået et direktiv om urimelig handelspraksis (5) for at sikre, at forbrugerne beskyttes i rimeligt omfang mod erhvervsdrivende, som bevæger sig på kanten af lovgivningen. Kommissionen har også forpligtet sig til at revidere og ajourføre fællesskabslovgivningen om forbrugerspørgsmål i sin strategi for forbrugerpolitikken 2002-2006 (6).

Det stigende antal klager fra forbrugere i Grækenland kan tages som et tegn på, at forbrugerne bliver sig deres rettigheder mere bevidst. De henvender sig til forbrugerorganisationer for at få hjælp til at håndhæve disse rettigheder. Kommissionen anser ikke dette som et tegn på, at fællesskabslovgivningen ikke i tilstrækkelig grad beskytter forbrugerne, men snarere som et bevis på, at der er en stigende bevidsthed om forbrugerrettigheder, en udvikling som Kommissionen støtter fuldt ud. For yderligere at give forbrugerne oplysninger blev der den 7. maj 2003 åbnet et europæisk center for forbrugere (EEC) i Athen (Akadimias Street 7, GR-10671 Athen).

Grækenland har gennemført alle direktiver om forbrugerbeskyttelse vedrørende de omtalte spørgsmål ud for over området fødevaresikkerhed. Det er op til de nationale myndigheder i Grækenland at sikre, at EU's forbrugerdirektiver, sådan som de er blevet gennemført i den nationale lovgivning, håndhæves effektivt til fordel for de græske forbrugere.

Inden for området fødevaresikkerhed har Kommissionens Levnedsmiddel- og Veterinærkontor gennemført tre kontrolbesøg i Grækenland i 2003, hvor man anbefalede en forbedring af det lokale officielle kontrolsystems funktioner og en afhjælpning af de konstaterede mangler. Mange af disse mangler opstår som følge af manglende personale, og dette spørgsmål undersøges fortsat aktivt i samarbejde med de græske myndigheder. Rapporterne fra disse kontrolbesøg foreligger senere på internetsiden for Generaldirektoratet for Sundhed og Forbrugerbeskyttelse (http://europa.eu.int/comm/food/fs/sfp/ oc_index_en.html).

(1) Europa-Parlamentets og Rådets direktiv 98/6/EF af 16. februar 1998 om forbrugerbeskyttelse i forbindelse med angivelse af priser på forbrugsvarer, EFT L 80 af 18.3.1998.

(2) Rådets direktiv 87/102/EØF af 22. december 1986 om indbyrdes tilnærmelse af medlemsstaternes love og administrative bestemmelser om forbrugerkredit, EFT L 42 af 12.2.1987, ændret ved Europa-Parlamentets og Rådets direktiv 98/7/EF af 16. februar 1998 om ændring af direktiv 87/102/EØF om indbyrdes tilnærmelse af medlemsstaternes love og administrative bestemmelser om forbrugerkredit, EFT L 101 af 1.4.1998.

(3) Rådets direktiv 85/374/EØF af 25. juli 1985 om tilnærmelse af medlemsstaternes administrativt eller ved lov fastsatte bestemmelser om produktansvar, EFT L 210 af 7.8.1985, ændret ved Europa-Parlamentets og Rådets direktiv 1999/34/EF af 10. maj 1999, EFT L 141 af 4.6.1999.

(4) Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation, EFT L 199 af 9.8.1993, ændret ved Europa-Parlamentets og Rådets direktiv 98/4/EF af 16. februar 1998, EFT L 101 af 1.4.1998.

(5) KOM(2003) 356 endelig udg.

(6) KOM(2002) 208 endelig udg.